CELEX: 32012D0253
Language: bg
Date: 2012-05-10 00:00:00
Title: 2012/253/ЕС: Решение за изпълнение на Комисията от 10 май 2012 година за изменение на приложение II към Директива 2004/68/ЕО на Съвета по отношение на основните общи критерии дадена територия да бъде считана за свободна от болестта син език (нотифицирано под номер C(2012) 2978)  текст от значение за ЕИП

12.5.2012   
            
            
               BG
            
            
               Официален вестник на Европейския съюз
            
            
               L 125/51
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 10 май 2012 година
   за изменение на приложение II към Директива 2004/68/ЕО на Съвета по отношение на основните общи критерии дадена територия да бъде считана за свободна от болестта син език
   (нотифицирано под номер C(2012) 2978)
   (текст от значение за ЕИП)
   (2012/253/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2004/68/ЕО на Съвета от 26 април 2004 г. относно определяне на ветеринарно-санитарните правила за внос и транзит в Общността на някои живи копитни животни, за изменение на Директиви 90/426/ЕИО и 92/65/ЕИО и за отмяна на Директива 72/462/ЕИО (1), и по-специално член 13, параграф 2, буква б) от нея,
   като има предвид, че:
   
               (1)
            
            
               С Директива 2004/68/ЕО се определят ветеринарно-санитарните изисквания за внос и транзит в Съюза на живи копитни животни от видовете, изброени в приложение I към нея.
            
         
               (2)
            
            
               Съгласно посочената директива, вносът на живи копитни животни и транзитът в Съюза се разрешава само от трети държави, които присъстват в списъка или списъците, които се изготвят или изменят в съответствие с процедурата, посочена в нея.
            
         
               (3)
            
            
               Вносът на живи копитни животни в Съюза се разрешава само ако упълномощената трета държава представи гаранция, че животните идват от територия, която е свободна от болести в съответствие с основните общи критерии, изброени в приложение II към Директива 2004/68/ЕО, и на която трябва да бъде забранено влизането на животни, ваксинирани срещу болестите, изброени в посоченото приложение.
            
         
               (4)
            
            
               Болестта син език е посочена в приложение II към Директива 2004/68/ЕО. В съответствие с това приложение за всички видове животни, различни от тези от семейство свине (Suidae), условията дадена територия да се счита за свободна от болестта син език са да не е бил регистриран случай на заболяването и да не е било извършено ваксиниране през последните дванадесет месеца при съответен контрол на популацията Culicoides.
            
         
               (5)
            
            
               През последните години, в резултат на навлизането на нови технологии, са на разположение „инактивирани ваксини“ против болестта син език, които не носят риска от нежелано разпространение на местно равнище на вируса от ваксината за неваксинираните говеда, овце и кози. Понастоящем е широко прието виждането, че ваксинацията с инактивирани ваксини е предпочитаното средство за контрол на болестта син език и за предотвратяване на клинично заболяване при тези животни в Съюза.
            
         
               (6)
            
            
               В съответствие с това Директива 2000/75/ЕО на Съвета от 20 ноември 2000 г. за определяне на условията за борба и ликвидиране на болестта син език (2) наскоро бе изменена с Директива 2012/5/ЕС на Европейския парламент и на Съвета (3), за да осигури използването на инактивирани ваксини навсякъде в ЕС.
            
         
               (7)
            
            
               В резултат от развитието на епидемиологичната обстановка по отношение на болестта син език и с цел да се осигури съответствие със стандартите на Световната организация за здравеопазване на животните (OIE), Регламент (ЕО) № 1266/2007 на Комисията от 26 октомври 2007 година относно правилата за прилагане на Директива 2000/75/ЕО на Съвета по отношение на контрола, наблюдението, надзора и ограниченията за движението на някои животни от видовете, възприемчиви към болестта син език (4), наскоро бе изменен. Вследствие на това стандартите на ЕС изискват липса на разпространение на вируса в продължение на най-малко две години, за да бъде считана дадена територия за свободна от болестта син език. Периодът от дванадесет месеца, посочен в приложение II към Директива 2004/68/ЕО, следва да бъде съответно изменен.
            
         
               (8)
            
            
               Директива 2000/75/ЕО и Регламент (ЕО) № 1266/2007 се прилагат за движение вътре в Съюза на живи копитни животни от видовете, възприемчиви към болестта син език. Целесъобразно е основните общи критерии за това дадена територия на трета държава да се счита за свободна от болестта син език, както е посочено в приложение II към Директива 2004/68/ЕО, да бъдат приведени в съответствие с изискванията, приложими в рамките на Съюза.
            
         
               (9)
            
            
               Поради тази причина приложение II към Директива 2004/68/ЕО следва да бъде съответно изменено.
            
         
               (10)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   В приложение II към Директива 2004/68/ЕО вписването за болестта син език се заменя със следното:
   
      
                  „Син език
               
               
                  няма случай на заболяване и не е извършвано ваксиниране през последните 24 месеца при съответен контрол на популацията Culicoides
                  
               
               
                  Всички видове, различни от тези от родове Bos, Bison, Bubalus, Ovis и Capra, както и от семейство свине“
               
            
   Член 2
   Адресати на настоящото решение са държавите членки.
   
      Съставено в Брюксел на 10 май 2012 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 139, 30.4.2004 г., стр. 321.
   
      (2)  ОВ L 327, 22.12.2000 г., стр. 74.
   
      (3)  ОВ L 81, 21.3.2012 г., стр. 1.
   
      (4)  ОВ L 283, 27.10.2007 г., стр. 37.